Maŋtsɛ Yosia Sumɔ Nyɔŋmɔ Mla Lɛ | Biblia Mli Nikasemɔi Kɛhã Gbekɛbii\nYosia Sumɔ Nyɔŋmɔ Mla Lɛ\nYosia batsɔ Yuda maŋtsɛ be ni eye afii kpaanyɔ. Nakai beiaŋ lɛ, Yudabii lɛ miijá amagai, ni amɛmiifee majik. Be ni Yosia ye afii 16 lɛ, ekase bɔ ni asɔmɔɔ Yehowa jogbaŋŋ. Be ni eye afii 20 lɛ, ebɔi amagai kɛ afɔleshaa latɛi fɛɛ ni yɔɔ maŋ lɛ mli lɛ fitemɔ. Kɛkɛ ni be ni eye afii 26 lɛ, eto gbɛjianɔ koni asaa Yehowa sɔlemɔ shĩa lɛ.\nBe ni asaa sɔlemɔ shĩa lɛ, osɔfonukpa Hilkia yana Yehowa Mla wolo lɛ. Eeenyɛ efee akɛ, nɔ ni Mose diɛŋtsɛ ŋma lɛ eyana lɛ. Shafan, ni ji maŋtsɛ lɛ woloŋmalɔ lɛ, kɛ wolo lɛ ba ni ebabɔi kanemɔ waa koni maŋtsɛ lɛ anu. Be ni Maŋtsɛ Yosia nu nibii ni awie yɛ Mla lɛ mli lɛ, ena akɛ emaŋbii lɛ egbo Yehowa nɔ toi afii pii. No hewɔ lɛ, ekɛɛ Hilkia akɛ: ‘Yehowa mli efu wɔ waa. Yaa ni oyakpa lɛ fai. Ebaatsɔɔ wɔ nɔ ni wɔfee.’ Yehowa tsɔ gbalɔyoo Hulda nɔ ekɛ amɛ wie. Ekɛɛ amɛ akɛ: ‘Yudabii lɛ eshi mi. Magbala amɛtoi, shi mifeŋ nakai be ni Yosia kã he eyeɔ maŋtsɛ, ejaakɛ eba ehe shi.’\nBe ni abakɛɛ Maŋtsɛ Yosia nɔ ni Yehowa ewie lɛ, etee sɔlemɔ shĩa lɛ, ni ehã atsɛ Yudabii lɛ fɛɛ kɛba. Kɛkɛ ni ekane Yehowa Mla lɛ waa ehã amɛ fɛɛ. Yosia kɛ maŋbii lɛ fɛɛ wo Yehowa shi akɛ, amɛbaabo lɛ toi yɛ nɔ fɛɛ nɔ mli.\nYudabii lɛ yeko Hehoo lɛ afii babaoo. Shi be ni Yosia kane Mla lɛ, ena akɛ esa akɛ aye Hehoo lɛ daa afi. No hewɔ lɛ, ekɛɛ maŋbii lɛ akɛ: ‘Wɔbaaye Hehoo lɛ wɔhã Yehowa.’ Kɛkɛ ni eto gbɛjianɔ koni ashã afɔlei babaoo, ni eto mɛi ahe gbɛjianɔ koni amɛlá yɛ sɔlemɔ shĩa lɛ. No sɛɛ lɛ, maŋ lɛ ye Hehoo lɛ, kɛkɛ ni amɛye Blodo Ni Ashikishaŋ-sha Bɛ Mli Gbi Jurɔ lɛ hu gbii kpawo. Kɛjɛ Samuel beiaŋ aahu kɛbashi nakai beiaŋ lɛ, ayeko Hehoo ni tamɔ nakai pɛŋ. Yosia sumɔ Nyɔŋmɔ Mla lɛ kɛ etsui fɛɛ. Ani bo hu onáa miishɛɛ kɛ́ ookase Yehowa he nii?\n“Owiemɔ lɛ ji kane kɛhã minane, kɛ la hu yɛ migbɛ nɔ.”​—Lala 119:105\nSanebimɔi: Be ni Maŋtsɛ Yosia nu Nyɔŋmɔ Mla lɛ, mɛni efee? Te Yehowa nu he ehã tɛŋŋ yɛ Yosia he?\n2 Maŋtsɛmɛi 21:26; 22:1–23:30; 2 Kronika 34:1–35:25\nYosia He Sane\nEyɛ mli akɛ etsɛ efeee nɔkwɛmɔnɔ kpakpa moŋ, Yosia hala akɛ ebaasɔmɔ Nyɔŋmɔ. Mɛni ye ebua lɛ ni efee jalɛ nii?\nYosia Bɔ Nanemɛi Kpakpai\nBiblia lɛ kɛɔ wɔ akɛ no mli lɛ, ewa waa kɛha Yosia akɛ ebaafee nɔ ni ja. Kasemɔ bɔ ni enanemɛi lɛ ye amɛbua lɛ lɛ he nii.\nKɛmaje Mɔ Ko Kɛmaje Mɔ Ko Yosia Sumɔ Nyɔŋmɔ Mla Lɛ\nlfb nikasemɔ 56 bf. 134-135